Cesarhanmun/geonobi-data huggingface dataset:
地名: 昌城 (平安道, 都護府)
年: 1672.0

○上御養心閤, 引見大臣及備局諸臣。 右相金壽恒曰: "兩西、嶺南丙午以上糶糴虛錄,
                【兩西三萬餘, 嶺南六萬餘石。】
               旣已査啓, 臣與領相鄭太和相議, 則亦以爲: ‘今雖後時, 不可不蕩減, 以示朝家德意。’ 云。 他道亦宜令一體査啓, 而其時守令, 則亦當論罪矣。" 上曰: "兩西及嶺南虛錄糶糴, 爲先蕩滌。 守令則待他道査啓後, 一時稟處。" 壽恒又曰: "高山察訪李益泰以驛卒良妻所生, 陞爲驛吏事上疏, 請令廟堂稟處。 驛卒之良妻所生, 以新定事目論之, 則當從良役, 而自前朝家以驛卒爲重, 至於驛卒之娶私婢所生, 亦皆屬驛, 其意有在。 況驛吏異於賤役, 驛卒良妻之子, 陞爲驛吏, 似不失從良之意矣。" 上曰: "然則驛卒良妻之子, 仍舊屬之驛吏可也。" 仍問曰: "驛卒娶私婢所生, 則男從父役, 女從母役耶?" 參贊閔維重曰: "然矣。 而亂後則娶私賤所生, 俱屬於驛矣。" 壽恒曰: "近者公私賤良妻所生, 從母役事, 判府事宋時烈之所建白。 今此驛卒事, 亦當相議定奪矣。" 上曰: "驛吏本非賤役, 與公私賤良妻所生從父役, 有別矣。" 壽恒曰: "驛卒良妻所生子, 則當屬於驛, 而女則何以爲之?" 上曰: "子女不可異同, 事目中一體許爲驛吏似可。" 壽恒曰: "不但北路, 他道亦宜一體分付。" 上可之。 壽恒又曰: "黃海監司啓請延白被災邑諸般身役, 特許減除矣。" 上曰: "上年被災邑, 何以爲之?" 戶判金壽興曰: "尤甚被災邑, 則收捧三分之一, 其次邑則折半收捧矣。" 上曰: "然則此亦減半收捧, 而此後, 他道竝依此爲式可也。" 吏曹參議李端夏曰: "卽今形勢, 必須變通軍役, 然後國可支、民可保, 故前日臣以軍兵事, 略有所陳達矣。 精抄軍加設之後, 添一新兵, 經費不貲。 臣意精抄加設之代, 宜量減都監之軍, 如其不然, 精抄軍勿使上番, 而捧其布亦可矣。" 知事柳赫然曰: "江原道木花尤貴, 砲保番布之難, 倍於他道。 而此事不在諸般身役減除之中, 今當別爲定奪矣。 軍布應納者, 或二匹、或三匹, 而三匹則決難收捧。 減其一匹, 與應納二匹者同之似可。 而今番則減捧後, 他無推移之處, 是可悶也。" 壽恒曰: "賑恤廳猶有餘儲, 可以此推移矣。" 赫然仍又曰: "減去都監軍額之意, 端夏亦嘗言於臣, 而都監軍兵, 非三部則不成部局。 端夏所謂有闕勿補云者, 決然不可。 端夏以爲: ‘丙子年南漢守城時, 都監軍兵不過二千餘名, 而不見其不足。 今亦不必務多, 以糜國計。’ 云。 卽今雜色軍雖多, 元軍則不過三千餘名。 比諸丙子軍數, 不至甚多。 所謂雜色, 亦是不可無之軍。" 端夏曰: "赫然所謂三部, 雖一千二千, 皆可作局。 別隊一軍, 亦可成部, 唯在善爲部分而已。 何必滿五千然後, 方爲三部乎?" 上取覽赫然所進小帖, 敎曰: "都監軍已減之數, 幾至千餘, 而除馬兵則爲八百四十名耶?" 赫然曰: "然矣。" 壽恒曰: "以減一部爲敎, 而所減之數, 則不滿一部, 而一年所減之米, 則八千餘石矣。" 赫然曰: "前後通計, 則出身雜色軍所減之米, 多至萬石矣。" 吏判李慶億曰: "外方束伍復戶, 例給五十束, 鳥銃自備者, 則加給五十負。 而頃因年凶, 應給一結者, 減給五十負, 應給五十負者, 全減不給矣。 今年亦無操練之事, 姑爲仍減似當。" 上曰: "其他復戶, 亦爲減之耶?" 慶億曰: "如內官、醫女等復戶亦減之, 而死節人子孫復戶, 前於庚戌, 因上敎勿減, 故今亦不減矣。" 上曰: "內官、醫女等復戶則明春爲始給復, 束伍則特明秋操練給復。" 壽恒曰: "近來外間以爲, 宮禁不嚴, 聽聞可駭。 聞醫官梁濟臣欲以軍官入北京, 請於使臣昌城君
              佖, 佖却而不許。 其後濟臣以上敎傳之, 欲隨往, 佖聞之大駭, 叱責以退。 日者, 佖來見臣問之, 佖以爲: ‘濟臣言欲往之意于內官, 內官尋傳上敎。’ 云。 此類若不隨現重究, 則無以杜邪徑而解群惑也。" 上曰: "此事有曲折。 聞昌城君有病欲率去, 而以御醫爲難云, 故予以爲, 如欲率去, 有何不可云矣。 渠何敢以予言傳之耶?" 壽恒曰: "濟臣議藥之任, 請先汰去, 仍拿問何如?" 上從之。 壽恒曰: "當該內官, 宜一體拿問。" 上命先罷後推。 執義趙遠期啓曰: "內官敢以私語, 猥達天聽, 非但中外竊議, 且關後弊。 請當該內官與濟臣一體拿問。" 上曰: "曲折有異。" 不允。
地名: 昌城 (平安道, 都護府)
年: 1681.0

○備局以平安觀察使柳尙運、兵使李世華所狀聞關阨鎭堡形便事覆奏請: "以昌城爲左路營將, 滿浦仍差右路營將, 軍卒則各屬鎭將, 號令則一聽該營。 以龜城作爲獨鎭, 以待觀勢變通, 恃寨之守堂峩, 嘉山之據曉星, 初旣分付於節目中。 嘉山所在各邑軍兵, 竝給該邑, 以爲防守之地。 以兵營所儲備局句管綿布, 限十同題給於各鎭。 亦令兵營, 添助物力, 使之修繕軍器。 各鎭堡所在大砲、佛狼機、震天雷等物, 官吏將卒, 未解藏放之法。 令軍器寺, 下送善手及火砲式, 令本營刊頒, 使之敎習。 神光鎭還設於嶺北舊屯, 只管其屯兵糧, 柔院鎭則別置僉使於嶺南舊屯, 亦管本屯兵糧。 脫有緩急, 兩鎭以狄踰嶺、甲峴要害爲信地。 神光退保柔院, 進據分地協守。 義州軍器, 若遇變亂, 恐爲藉寇之資, 移置境內深僻處, 臨急取用。 各鎭堡近居之民, 毋論內司、各司及他衙門所管, 依本道束伍例, 量減身役, 專屬各鎭。 各鎭十里內, 田稅特爲減稅, 以示優恤邊民之意。" 上從之。 其後上以內間需用, 專賴於西北奴婢, 此路一開, 內奴等必皆投屬於各鎭, 內司需用不繼, 則將自該曹貿易以入, 不可不慮, 命寢內司奴專屬各鎭之令。 臺臣爭之累月。
地名: 昌城 (平安道, 都護府)
年: 1777.0

○關西暗行御史沈念祖復命, 進書啓, 論前平安道兵馬節度使崔東岳、渭原郡守金㻐貪婪不法狀, 陳道內邑弊民瘼: "江界府守堞哨官數爲五十, 而一經哨官, 永免軍役, 周年遞易, 已成規例。 若計十年, 則哨官前銜, 恰滿五百, 以此推去, 畢竟將無簽丁之人。 本府軍役之白頭未除, 黃口見充, 職由於此。 故自今爲始, 除非喪故老汰之外, 勿爲年年遞易之意, 成節目分付。 楚山府糶糴, 或有以鹽代捧之規, 每當凶荒, 其弊尤甚, 昨年捧鹽, 至於四千八百九十六石之多。 此雖出於從民願不得已之事, 名色不正。 碧潼、昌城等邑, 亦有此弊, 數甚夥然。 故一體發關, 俾不得更襲謬例。 泰川田政, 不分水田旱田, 混同作結, 互換徵稅, 監色輩夤緣幻弄, 襲謬相仍, 其來已久。 故令本官, 區別釐正。 江西縣男丁不過一萬六百, 而各樣奴婢及鄕人校院冒屬, 爲四千四百七十八, 計除此數, 則實爲六千一百二十, 而刊冊所付軍摠爲七千九百三十, 則以此男丁, 比諸軍額, 不足之數, 殆近二千, 此爲本邑痼弊, 疊役徵族, 勢所難免, 黃口虛名, 亦或有之, 雖自本縣隨現隨飭, 而殆同龜背之括毛。 曾前以若干軍額, 移定於寧遠等郡, 而其後弊端, 又復如此, 故自本官屢報營門, 請以戶多軍少之邑, 量宜分移, 而姑未許施。 內司尙方奴之物故未免者, 或至於十五六年, 該院該司, 一向申飭代定, 故不得已自民庫替納其貢, 其他逃故之徵族者亦多。 惟此兩件之弊, 他邑亦多, 今不可一一枚擧, 而奴貢之弊, 監司方欲査實, 軍額之較民戶, 不相當處, 亦令道臣, 從便釐正, 允合事宜。 昌城府官餘穀名色, 自是謬例。 捧糴之後, 隨其所捧多少斗量, 所餘自官取用。 故監色濫捧之弊, 自不能禁斷, 而科外名色之朝家申飭, 不啻嚴明, 而看作常事, 所捧多至百餘石, 極爲可駭。 故嚴關永罷。 龍川府
              彌羅山一坊, 處在本府中央越境, 而屬於義州, 如雲山郡之去定州, 而收海倉田稅順安縣之越永柔而管海倉, 田民俱無意義。 此坊之屬於義州, 當初只爲義州之無魚鹽, 劃給本坊漁箭一基, 鹽釜二坐, 而浸浸冒占, 遂及全坊, 本府之厭避徭役者, 皆入此坊, 便成逋逃之藪。 到今魚鹽之稅, 皆入均廳, 則當初劃給之意, 已歸虛套, 而在義州則以越境而難於管領, 在龍川則以屬他而難於搜括。 在朝家均視之道, 似當還屬本府, 而久遠之事, 未敢輕議。" 命沈念祖削去仕版, 前平安監司徐命膺削職, 濫分守令, 亦竝拿問定罪。 敎曰: "按廉之責, 所係甚重。 卽阼之後, 初遣繡衣, 而封書中第一條, 申申飭諭, 卽是穀簿一事也。 及其復命之日, 見其書啓, 則還穀擅分之數, 至於十萬餘石之多, 而擅許之道臣, 初不請勘, 濫分之守令, 亦不論罪, 乃以‘報營, 加分營穀’, ‘未會減邑加分’等說, 排布名目, 至煩奏御, 大失奉使之體。" 仍有是命。 後數日, 敎曰: "守令雖因民情, 論報道臣, 而登聞與否, 專在道臣, 則擅分之數, 至於十餘萬石之多。 論以法意, 決難容貸, 與其罪報營之四十守令, 不若先罪擅許之一道臣。" 命前平安道觀察使徐命膺, 付處于延安府, 加分守令擅分外, 竝公罪勘放。
地名: 昌城 (平安道, 都護府)
年: 1810.0

○庚寅/敎曰: "宮中深邃, 內外懸絶, 自是我朝家法。 況先朝二紀之間, 痛禁掖之密徑, 嚴立防閑之等分, 雖至細至徵之言, 所謂爲宮人爲掖隷者, 毋得相對酬答。 此是昔日所仰睹熟聞之事, 予亦恒遵昔日之飭令, 每察如彼之弊。 忽有前所未有未聞之驚駭寒心之擧, 出於今日, 今日之紀綱, 何爲頹弛之極也? 上項罪人中, 屬於掖庭者, 自內究問, 略知事狀, 而今又因諸供, 益爲明知, 尤切驚惋。 大抵本事, 卽一譯次上等第也, 志道輩之綢繆共議, 先萌通禁之心者, 予之所以深慮於今日之風俗。 明興甘聽卞漢之指計, 以東朝侍衛之宮女, 犯如許之罪犯, 此是渠之斷案。 卞昌瑊, 則喜聞韓志道厚賂之言, 欲圖譯院完薦之事, 僞書諺敎, 傳給掖隷。 金世煥, 則身爲掖隷, 不知事體之莫重, 貪於厚賂之分食, 旣知標書之僞造, 恣意詐傳於譯官。 卞昌瑊斬待時, 金世煥絞待時, 依法典, 詳覆施行。 安鼎煥
              康津縣
              古今島, 韓志道
              巨濟府, 竝絶島減死爲奴。 三倍道押送, 而加刑三次, 令各該道臣擧行後, 押送配所。 李守熙
              昌城府, 金福仁
              端川府, 竝流三千里定配。 三倍道押送, 亦令各該道臣, 加刑一次後, 押送配所。 明興
              珍島郡
              金甲島定配, 三倍道, 竝於當日內押送。 金鼎煥仍前嚴囚, 待拷訊, 限箇箇拷察, 各別嚴刑, 準三次嚴訊後, 靈巖郡
              楸子島, 減死爲奴定配。" 蓋金鼎煥, 本是班名人, 而與安鼎煥慫慂譯官韓志道, 使出錢財許圖等第。 而因卞昌瑊紹介於其妹宮人明興, 僞造諺敎及標紙, 使掖隷金世煥、李守熙、金福仁, 往來傳給。 情狀發露, 自秋曹推覈而有是命。
地名: 成川 (平安道, 都護府)
年: 1420.0

○內鷹房人號時波赤, 凡行幸觀鷹常從駕, 故優恤其戶, 悉免差役, 令文孝宗、柳殷之、池伯顔三人分掌之。 然無定額, 規避軍役者, 多因請托而得屬, 奴事三人者, 亦得竄名其間, 至或有名爲時波赤, 而不知臂鷹者。 所在恃恩, 輒與守令頡頏, 吏不得至其門; 影占丁口, 拒避差役, 守令亦無如之何。 上王深知其弊, 乃命各道上時波赤人丁戶數, 以二百人爲定額, 一歲更休, 有闕輒補。 平安道
              陽德、成川捕鷹人, 亦只留四十戶, 人給兵曹差貼, 其無差貼者, 令所在官充軍。 所革凡數百戶, 唯咸吉道本宮牌屬者二百十六戶依舊。
地名: 成川 (平安道, 都護府)
年: 1428.0

○平安道都體察使黃喜, 與都節制使同審各官城堡虛實及各官合入便否以啓: "安州邑城, 周回一萬四千二百八十五尺, 今皆頹落, 城基過大, 守禦爲難。 故今尺量減築處, 新舊基幷九千七百七十五尺, 其低微不實處, 今皆改築, 以肅川、价川、順川、永柔等官人民入保。 价川郡
              朝陽土城基, 周回一萬一千三百九十三尺。 外面多平夷, 內面則城基高峻, 數峯高大, 平地陜隘, 人物可居處甚窄。 若値旱乾氷凍, 則必有水泉不足之患。 价川郡
              大林寺洞新城基, 周回一萬二千八百九十尺。 南面平地八百九十尺, 北面低微處一千一百五十尺, 東面低微處四百尺, 其餘則皆土山。 外面高峻, 內面平地寬廣, 亦無水泉不足之患, 堪爲邑城, 然城基過大。 且安州及藥山城, 相去不遠, 守禦人物, 力分難支。 撫山地藥山城, 周回二萬八千三百二十五尺。 乃義州、朔州、江界直指之路, 三道中央也。 城基外面四方, 巖石高峻, 內面土地寬闊, 亦宜置邑。 南東門道本平易, 若於西門除治道路, 則軍馬出入爲易, 實是天作之基。 且乙未年造築後, 暫不頹落, 宜加築低微處, 且修城內巡城之路。 合撫山、延山爲一州, 稱大都護府, 置府使判官, 以都節制使, 兼任府使。 但城內外之田, 膏腴者少, 鄕吏日守官奴婢等, 常在官門, 居計實難。 近城十里新來各戶, 宜限年減租, 鄕吏則期以富盛, 除遼東騎載之役, 以厚其生。 且依平壤府例, 量設土官, 使邊民樂於趨赴, 以成巨鎭。 以泰川、熙川、嘉山、定州、雲山、博川、朔州、德川、孟山等官人民入保。 雲山郡
              靑山城, 周回一萬六千九百九十七尺。 城之內外險阻, 出入爲難, 故宜令老弱男女入保避難, 但城內平地甚窄, 軍馬難於出入, 以理山、昌城、碧潼等官入保。 熙川邑城古基, 周回六千四百二十尺。 今尺量減築處, 新舊基幷三千九百三十六尺。 視年豐歉, 量民勞逸, 以石改築。 自此向江界之路, 狄餘、合排防墻古基及向理山之路, 棘城防墻古基, 極爲阨險, 可以一當百, 乞幷修築。 又於其內, 連設小堡, 以爲詗候者所依。 江界、閭延, 則本是極邊, 四無救授之兵, 脫有大事, 則當擧邑逾嶺, 退保熙川城, 宜以江界軍糧, 量除一年經費及凶荒斂散之用, 其餘則每年納于熙川城, 熙川軍資, 亦當量宜納于藥山城。 平壤府邑城, 以江東、三登、祥原、中和、江西、龍崗、三和、咸從、甑山、順安等官入保。 慈山郡山城, 以殷山、成川、陽德等官入保。 郭山郡
              能化城, 以隨川、宣川等官入保。 龍川郡邑城, 以鐵山、麟山、定寧、義州等官入保。 上項各官合入城子, 竝依舊以合入各官, 每年軍資之數, 分程途遠近, 量宜轉輸, 餘悉納于其官城子, 以備居民凶荒之資。" 從之。
地名: 成川 (平安道, 都護府)
年: 1451.0

○平安道都體察使啓: "今考江東縣人民所願立本縣便否, 合三登、江東兩縣戶數而計之, 民戶共七百二十八, 鄕戶四十三, 官奴婢四十一口。 若於兩縣, 各置守宰, 則民吏奴婢之數, 幷皆不敷, 勢分力弱, 仍爲一縣, 庶爲便益。 但三登,時排處偏在一隅, 距江東遙隔, 故江東人民, 往來有弊。 臣今親審兩縣中央可設邑城處, 有古院基之地閑曠, 山水氣聚, 西距平壤, 東距成川, 南距祥原, 北距慈山, 道路適均, 迎送無弊, 兩縣人民, 往來亦便, 且爲价、殷、慈、順賊路交會, 宜置關防。 若移設三登縣于此, 撤兩縣公廨材、瓦, 以造官、客舍, 待本道民力蘇息, 以築邑城, 仍取三登、江東兩邑之號, 稱爲三江, 則非惟民心兩便耳, 同力守禦, 勢不孤單, 實爲便益。" 命下吏曹。
地名: 成川 (平安道, 都護府)
年: 1457.0

○傳旨義禁府曰: "肅川官奴永屬韓存、全義
              金處善ㆍ金洽、川寧
              崔致敦、成川
              李貴存、林川
              李得茂、聞慶
              姜希敬、恩津
              金孝孫放遣。"
地名: 成川 (平安道, 都護府)
年: 1466.0

○傳旨刑曹曰: "前龍宮縣監宋守殷, 決杖一百, 屬官奴。 前陜川郡守權得經、永川郡守申命之、眞寶縣監李質、玄風縣監孫閏生、昌原府使李壽生、密陽府使禹垓, 決杖一百, 收告身。 江華府使禹繼蕃、金城縣監李仁順、高敞縣監蔡申命、盈德縣令金惶、文義縣令趙崝、礪山郡守趙崇智, 收告身。 山陰縣監鄭成良、漆原縣監崔安智、高靈縣監李永蓁、三嘉縣監文碩漢、平壤判官李壽朋、成川府使李惇仁、江陵府使金仲廉、判官李貴華、原州牧使金克己、判官鄭和、醴泉郡守金祗、藍浦縣監吳子善、永春縣監曺尙謙、鎭川縣監裵止訥、懷仁縣監成繼姓、沃川郡守金映璧、全義縣監崔鎭、林川郡守朴輝、咸安郡守柳訓、豐基郡守禹塲、潭陽府使薛晟、河東縣監尹愼德、靑松府使崔尙柔、咸昌縣監權漢生、咸平縣監成繼曾、陰城縣監金淮、旌善郡守朴繼姓、奉化縣監柳暟、果川縣監尹繼智、前全義縣監金嗣源、樂安郡守尹利、淸州牧使黃守正、判官琴以詠、咸陽郡守盧藎卿、前果川縣監任彭孫、包伊浦萬戶鄭愼之、甘浦萬戶庾善言罷職。"
地名: 成川 (平安道, 都護府)
年: 1472.0

○朔甲午/司諫院正言李仁錫來啓曰: "今以趙宗智爲成川府使, 安訥爲寧邊判官。 宗智嘗爲碧潼郡守, 坐貪婪見罷; 爲全羅道處置使, 亦以貪婪被鞫; 爲金礩從事官, 潛奸礩妓; 又疏棄正妻, 所行無一可取。 安訥嘗爲稷山縣監, 容隱爲盜者, 及盜囚陽城, 訥遣衙婢養獄; 又爲內資判官, 與同列相詰, 兩人皆不宜臨民者也。 安訥乃吏曹判書李克增妻四寸親, 宗智與克增妾家, 隔墻而居, 以故皆得濫授。 請改正, 且推問吏曹選用之由。" 傳于承政院曰: "宗智、安訥所犯, 然乎?" 承旨等啓曰: "然。" 卽傳于仁錫曰: "宗智與兵曹同議授之, 安訥別坐箇滿, 故擬望耳, 非有私也。 吏曹不可問也。 然宗智、安訥皆有所犯, 可改差。"
地名: 成川 (平安道, 都護府)
年: 1493.0

○司憲府掌令金壽童來啓曰: "大臣不可刑訊, 上敎允當。 但崇祖則自失大臣之道, 不可以大臣論也。 爲大臣者, 苟有所犯, 臺諫論駁, 則當伏罪不暇, 而崇祖欲掩己罪, 詐飾發明, 至於下問時, 亦不直啓, 其欺罔甚大。 且請參議正郞行移粉同事, 以己不坐日爲對, 而竟難掩覆, 奸狀畢露, 豈大臣之義耶? 赦前所犯, 如馬價濫給事, 雖違法猶未太甚, 如田稅布, 受敎所無, 幷移文, 及粉同瓦價事, 罪干欺罔貪汚, 不可以赦而棄之。 請窮鞫, 得情痛懲。 且今以閔孝曾爲成川府使, 在唐、宋時, 臺諫或不職, 或有罪, 例補外, 今則不然, 哀憫百姓, 選任群吏, 固非如唐、宋時事, 且今成川則觀察使請擇遣, 而殿下亦特遣孝曾, 且命加資於孝曾, 則上恩至重矣。 然以臺諫補外, 恐有後弊, 且孝曾廉介勁直, 合在臺諫、侍從, 請勿外補, 俾盡讜言。" 司諫院正言李世仁來啓曰: "傳云: ‘與其有聚斂之臣, 寧有盜臣。’ 此言盜臣之不可容赦, 而聚斂之臣之害尤甚於盜臣也。 今觀崇祖貪鄙, 內則馬價、船價、毛物和賣等事, 通商賈以爲盜用之計; 外則使奴濫收瓦價, 又受敎之外, 田稅布及諸司奴婢貢布, 次次加升, 以爲聚斂之計, 情見詐白, 莫之能掩, 而前日下問時, 巧飾言辭, 以爲非己所知, 其欺君罔上之罪, 在所不赦。 及法司窮鞫理屈之後, 稍稍自服, 雖曰犯在赦前, 事干貪汚, 不應蒙宥, 況崇祖身爲民部之長, 親犯貪汚之事乎? 此而不罪, 何以懲惡? 乞窮鞫以正典刑。 前執義閔孝曾, 公忠正直, 求之古人, 亦不多讓, 若置臺諫、侍從之任, 則必能補闕拾遺, 成川僻郡也, 雖非孝曾, 豈無治之者? 夫治一邑之材易得, 補袞職之闕非輕。 正直之士任郡縣之職, 猶當進而用之, 況見在朝廷者乎? 乞留孝曾勿遣。 今執義成世明, 前此以含默不言, 再貶臺官。 夫臺諫以言爲責, 處可言之地, 遇可言之事而不言可乎? 乞速改正。" 傳曰: "崇祖事, 如欲得情, 必用刑杖, 今當冱寒, 不可以疑似之事刑訊大臣。 且予非以孝曾敢言而補外, 虛心以任之, 爾等何出此言耶? 世明前者果以不言遞執義, 其時事予亦知之。 世明久在弘文館, 予知其爲人, 且銓曹擬望, 故授此職爾。" 壽童、世仁更啓曰: "大臣則固不可刑訊, 如崇祖行同商賈, 不可謂之大臣, 請幷按赦前所犯, 得情科斷, 臣等非以殿下爲惡孝曾直言而有是命也。 孝曾廉介勁直, 合在言官, 故臣等惜其去, 且恐有後弊。" 傳曰: "爾等前後所言相戾。 若以予爲不賢也, 則當不爲予臣, 苟爲予臣, 當以實言, 而言予所不意之事, 何哉? 若以爲敢言而補外, 則敢言者獨孝曾耶?" 壽童、世仁啓曰: "臣等初啓之時, 非以爲惡孝曾直言而補外也, 以孝曾廉介勁直, 故請留耳。 其曰恐有後弊者, 今者以諫官補外, 雖或出於一時重守令之任, 而後世恐或成例故耳。 以殿下爲惡孝曾直言, 臣等初無是心。"
地名: 成川 (平安道, 都護府)
年: 1503.0

○己卯/受常參, 御經筵。 大司憲閔暉論啓致元事, 不聽。 李世佐曰: "遼東護送軍, 例到義順館, 給送資糧, 自設湯站以後, 只到江上而還。 辛酉年後, 復到義順館, 其軍所供及還糧、人情等物, 計一年之費, 米至千餘碩。 江邊儲畜有數, 若至十年, 則將云萬餘碩, 何能支給?" 領事李克均曰: "義州之儲, 年年不足, 轉安州之穀以繼之, 其弊不貲。 今金輔、李珍若出來, 則令館伴從容曲說其弊, 則庶幾措置得宜矣。" 王曰: "可。" 特進官曺淑沂曰: "臣嘗爲平安道觀察使, 計本道儲穀之數, 除皮雜穀, 米則平壤五萬餘斛, 安州三萬餘斛, 寧邊四萬餘斛, 中和、三和、龍岡等邑纔萬餘斛, 義州、江界、定州、肅川、成川等邑名爲大官, 而或六七千斛, 其他各官, 或一二千斛, 其軍需所儲甚少, 而費出如節度使、虞候、軍官、鎭將、權管及各其所率軍官、別軍官、奴子及所持大小馬, 共四百四十餘
                〔匹〕
              , 計一年料豆, 幾五百斛。 且如文臣天使則都司率護送軍二三千, 太監則摠兵官率八千出來。 臣嘗爲義州牧使, 天使董越、王敞之行, 計所費四千餘斛。 其他本朝赴京護送之軍, 滿浦常時出來野人支供之物亦不貲, 而年年本道田稅減三分, 故其數不敷。 國家慮軍資之減耗, 歲輸司贍寺緜布一千匹, 貿米而補之, 然守令例貿五六斗, 計不過三四百斛。 以所入之數, 計所出之費, 則餘積無幾, 萬有邊患則糧道無由可繼, 爲今之計, 莫急於屯田。 臣前於辛酉年, 以義州
              圓直、從達兩島墾田事, 啓請蒙允, 卽令當領船軍吹鍊打鑄農器, 且以道內贓贖之物買農牛, 翌年壬戌, 以當領船軍墾田, 落種二十五碩, 秋來得穀一千斛, 屯田之利, 已驗於此。 臣意, 其傍威化島, 土品沃饒, 地勢平衍, 與兩島無異。 墾田則其利不啻萬萬, 但此島力役甚夥, 非兩島之比。 若使本道守令監莅, 則治民、防禦之暇, 恐不得專意, 大事不成矣。 請別遣諳練朝官, 職兼御史, 一年相遞, 專爲監莅, 兼糾守令不法, 則公私俱優。 且臣嘗爲順川郡守, 到江界, 絶無水田, 但於高山里有十餘頃而已。 其後臣以監司, 又到江界, 水田比比有之。 問之則皆南民徙邊者所墾, 而所收與內地無異。 臣留心審其可耕之地, 如高山里、伐澄浦等處盡墾, 則可落種二百餘斛。 請依義州例, 別遣朝官, 監莅起墾。 如此而比及三四年, 積穀有裕然後, 江界之穀, 用之於渭原、理山、碧潼等邑; 義州之穀, 用之於昌城、朔州等邑, 則內道轉輸之弊, 京布貿穀之費除而邊需自裕。" 王曰: "令該曹議其便否後, 收議于大臣。"
地名: 成川 (平安道, 都護府)
年: 1504.0

○漢城府判尹閔孝曾將咸鏡節度使高荊山圖形南道行營及茂山、豐山、惠山、玉蓮等堡, 移置濟人、終浦兩驛間, 置站等事便否以啓曰: "臣遞監司上來時, 荊山囑臣啓之。" 又啓: "端川所産鉛, 勿許私採收稅, 每年春秋農隙, 官錬上納。" 又獻石鍾乳、烏石數封曰: "前日命求道産寶物, 只有此耳。" 又獻良馬。 孝曾少稱廉直不撓, 甚爲時論所重。 及貴多以諂媚事上, 王悅之, 特眷注, 人始知前日之矯行。 性又躁妄, 叱郞僚如奴隷。 當宰成川, 有人溲溺於客館前庭, 孝曾使館直, (路)
                〔拾〕
              取其土自食之, 其苛刻類此。
地名: 成川 (平安道, 都護府)
年: 1537.0

○大司諫黃憲啓曰: "臣見忤於三凶, 固非一事, 而亦非一日。 恐陷禍網, 居常慄慄, 臣於公衙之外, 如非不得已之事, 則雖朋族之間, 亦未嘗往來。 今聞許坰之招, 以臣與尹元老、尹安仁爲窟穴, 日夜會議云。 臣與元老, 曾不相知, 亦無言面之時。 與安仁, 雖作同僚, 安仁於去夏患病受由之時, 臣一往問病而已, 亦無會議之事。 三兇之構成虛事, 陷元老等於大網, 而必以臣爲援者, 將欲媒禍於士林也。 使許坰, 發之於玉堂, 安老倡朝廷而出, 則不特陷臣等於大罪, 其危朝廷, 覆宗社, 間不容髮。 聞安老當初, 知其事之將發, 委送奴, 招許沆、蔡無擇于廬所, 陰謀密計, 以爲若有不幸之事, 則不可無衛身之備, 至於其家, 設機械以待云。 許坰以許沆心腹, 締結其間, 連夜屬耳相話, 則三兇之陰謀秘計, 坰實知之。 臣旣爲三兇之一敵, 而又騰於許坰之口。 忝在諫長, 共論其事, 非獨於臣心未安, 亦豈無後日之議乎? 請遞臣職。" 臺諫啓金謹思事。 又啓: "許坰更招, 只以搆虛陷害士林之語納招。 禁府以爲盡服, 而屬耳之語, 不爲窮推, 遽請照律, 至爲非矣, 請令窮推得情。" 憲府又啓曰: "刑曹參議趙琛, 前者多有邪慝之事, 不合六曹堂上。 且今當天使出來之時, 守令無故遞代, 迎送有弊。 成川人民, 於前年天使往來之時, 極爲困弊, 今又有天使之奇。 不可以迎送之事, 重困民力。 成川、慶州, 竝令仍任。 平山府使洪禹碩, 年老昏暗, 不能治事, 請遞。 河東縣監吳繼孫, 人物庸瑣, 不合臨民之任, 請遞。 刑曹正郞陳德麟, 人物庸妄, 不合六曹郞官, 請遞。" 諫院又啓曰: "刑曹參議趙琛, 所失甚多, 不合六曹堂上, 請遞。 成川府使孔瑞麟, 今爲慶州府尹。 如此天使之時, 兩邑迎送, 皆爲有弊。 請竝令仍任。 司書洪春年, 人物輕薄, 不合東宮僚屬, 故今已越署經。 請遞。" 大司憲梁淵啓曰: "今見許坰招辭, 擧權輗及臣之名, 以關係國家之語, 紿陷士林。 士林孰不爲國家憂慮乎? 臣與權輗, 亦有此事而爲慮, 則有之矣, 別無議論之事, 而此人之招至此。 臣時在憲府之長, 名謄奸人之口, 豈可安然在職? 請遞臣職。" 答兩司曰: "皆如啓。" 答黃憲曰: "許坰招辭, 雖百端言之, 許沆之構成虛語, 欲陷士林, 人皆知之, 勿辭。" 答梁淵曰: "許坰招辭, 雖或如此, 本不相關, 人皆知之。 勿辭。"
地名: 成川 (平安道, 都護府)
年: 1554.0

○丁酉/傳曰: "平安道觀察使啓本, 平壤等官孝子、烈女, 勿以常例褒奬可也。"
                【平壤府居內需司婢貴今, 自年少時, 與同司奴允石, 依禮婚嫁。 去戊子年夫死, 貴今年三十四, 造祭廳設位版, 朝夕竭誠設奠。 三年後, 因不飮酒食肉, 不離祭廳。 每年四節衣服, 一依其夫生時製造, 祭畢焚之。 到今年已六十餘, 而志行愈堅, 少無怠惰。 內需司婢貴非, 與貴今兄弟也。 依禮婚嫁, 爲府官奴界孫妻。 去丁亥年夫死, 貴非年三十六七, 哀毁過度, 盡情喪事, 排設主位, 朝夕祭祀, 服闋, 仍不食肉飮酒, 不梳頭髮, 常著素服。 爲夫每年製春夏節衣裳, 設祭後燒之。 常時幸得果物, 不入其口, 先奠神主, 至今誠心不衰, 隣里莫不歎服。 故校生林起文妻金氏, 夫死, 抱屍日夜血泣, 四五日不歛, 幾至腐毁, 艱難歛殯。 終制後至三十餘年, 每朔望祭祀, 凡饌物, 親自調劑, 務爲精潔, 別置鼎俎, 以供祀事。 爲夫製造春夏節衣服, 獻新燒舊。 常衣素服, 不用梳櫛, 未嘗窺戶
                    〔外〕
                  。 年已七十, 不弛戚容, 言及亡夫, 哀泣如初。 成川冶匠李根亨, 性本純孝, 有老母年至八十, 孝養異於常人。 其母自去年始得疾長臥, 今正月間臨死時, 根亨自斷右手第四指第一節, 和藥而供, 後數日病愈。】
地名: 成川 (平安道, 都護府)
年: 1592.0

○備邊司啓曰: "今見京畿監司上東宮秘密之事, 及分備邊司所獻議。 謀不厭奇, 機不可失。 若如所通, 計終得施, 豈非幸乎? 銀四五百兩, 令戶曹下送, 姑爲試之。 朝士中有智謀者, 別無可送之人。 聞落後朝士, 多聚成川云, 令分備邊司擇送。" 上敎曰: "見此啓辭, 足見料敵奇謀。 但予見異於是。 夫倭奴至狡至譎。 而對馬島卽日本之人, 俱是秀吉之所督遣, 寧有離間之理乎? 況對馬島主平義智, 乃日本大將平行長之壻, 尤無可間之勢。 設使可間也, 不待闕白之令, 而經還其國, 萬無此理。 又自相廝殺, 而竟歸何處? 昔唐之吐蕃回鶻, 乃是異方之人, 而各自成群, 一時合兵入寇, 非如倭奴, 固是一國之人, 而關白爲之主, 而戰督者之比。 分備邊司, 引此而比之, 徒見古迹, 不揆古今形勢, 豈不謬哉? 我以賂物要約於馬島之賊, 則彼備告其由於日本之將。 日本之將, 若令馬島之人, 受其物而潛自相和, 有若日本不知者然, 俾試我國之淺深, 而我國得其相通文字, 反間諜於日本之將, 則必爲其所賣, 必發一哂也。 賂物不足惜, 和議不足數, 而爲賊所賣爲可惜也。 矧彼瑞雲之輩, 方附賊黨, 中立觀變, 其言亦何足盡信? 倘陷於其術, 所損非細。 自前擧朝之陷於倭術者多矣。 予見如此, 只備參考, 更議以啓。" 回啓曰: "伏承聖敎, 臣等深服聖度之超詣也。 分備邊司所通辭緣, 勿爲擧行。"
地名: 成川 (平安道, 都護府)
年: 1593.0

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。
地名: 成川 (平安道, 都護府)
年: 1595.0

○己丑/司憲府啓曰: "右議政鄭琢, 請賜遞免。 忠義衛張復性之父, 見殺于三登居奴婢之手, 情狀昭著無疑, 而成川府使柳自新, 故緩綱常之獄, 多般巧避, 無所不至。 至於其子復性, 呈上言呈法司, 而亦無意推斷, 淹延日月, 至過八九朔, 使弑主之人, 皆斃於獄中, 不得明示典刑, 無謂甚矣。 請 命罷職。 監司, 主一道辨決之(推)
                〔權〕
              , 而任其推官之遲延, 亦不撿勑推覈, 請命推考。" 答曰: "庶官, 尙不可輕易遞易。 況大臣? 不允。 柳自新推考, 監司推考。"
地名: 成川 (平安道, 都護府)
年: 1597.0

○司憲府啓曰: "變亂之後, 尤可畏者, 民心。 民心一失, 寇禍非輕。 今日唯當以撫戢爲務, 而頃者定遠君
              琈等, 陪 後宮西下時, 縱其宮奴, 以其支供不豐, 亂打鄕所, 撞破器皿。 且多率族屬及所知之人, 托稱宮奴, 益責供饋, 冒占刷馬, 着令騎駄。 初到麻田, 刷馬之數不過三十匹, 而每邑加出, 至於遂安, 則幾至二百匹, 沿路之民, 奔走供億, 奔走調發, 怨聲嗷嗷。 及到成川, 作弊之事, 靡有紀極, 凡百責辦,厥數無限, 小不如意, 宮奴輒訴於王子, 王子非但不爲禁飭, 又從而助其橫恣, 使一府之民心, 已爲潰散。 留住本府, 爲日不久, 而其弊至此, 將來之患, 有不可勝言。 往年北道之變, 足爲明鑑, 而尙不知戒。 況今三道, 盡爲魚肉之場, 獨西路, 猶可爲恃, 而王子又壞之, 誠極寒心。 請定遠君
              琈、海嵩尉
              尹新之, 竝命罷職。 檢察使申磼、隨行宰臣具思孟ㆍ許潜, 坐視貽弊之事, 不爲檢飭, 殊無委遣之意, 請竝命推考。" 答府院曰: "此事恐不然。 下人雖不無作弊者, 而其主未必盡知之。 豈至如是? 宰臣又豈有不爲禁止之理乎? 聞成川人給田米七合, 飢餓將迫, 所聞不祥, 而予忍而不言矣。 此事, 無乃過聽之言耶? 今姑不須推罷。 下書于宰臣, 各別檢飭似當。 餘依啓。"
地名: 成川 (平安道, 都護府)
年: 1598.0

○掌令宋駿
              
                【座目同上。】
              啓曰: "臣受命下去之後, 往來遂安、成川, 兼察民情, 則自內殿後宮留駐之後, 出站、運糧、積草等徭役, 一切蠲免, 故民甚便之, 而但自成川山郡一帶, 因去年蟲災太甚, 非但民間穀物翔貴, 至於牛馬, 竝爲瘦困, 所見極爲可慮。 臣在成川時, 品官羅孝直等五十餘人呈狀內, 去乙未年, 諸色軍通融作戶時, 色吏不辨存歿, 唯視賂物, 逃亡物故之人, 仍付軍案者尙多, 故隣族侵徵之苦, 倍於他邑云。 且伏聞道內砲、殺手, 多有各司奴子中被抄之人, 旣令赴防, 又徵身貢, 以此怨咨甚多云。 竝令本道, 査覈處置, 似爲宜當。 且募粟一事, 在今日最急, 而但募粟衙門甚多, 非但號令多門, 或以無識庸雜之輩, 稱爲募粟官, 搜括民間, 罔遺錙銖, 至於分管一邑, 掌內多有侵擾勒募之弊。 令該司, 商量善處, 恐或宜當。" 答曰: "下該司議處。"
地名: 成川 (平安道, 都護府)
年: 1603.0

○持平李幼淵來啓曰: "
                【大司憲朴弘老、執義李德泂、掌令姜弘立ㆍ尹顗、持平崔東式。】
              
              全城君
              李準,
                【爲人, 庸鄙無識, 亂初, 服親喪, 往成川卓宮行在所, 請諸宰臣, 私圖起復。 其時, 方位列二品, 人皆唾鄙。】
              頃日, 因其奴子, 與成均館典僕相鬪之事, 呈狀刑曹。 此間處置, 自有所在, 縱奴作挐於泮宮至近之處, 至使所帶羅將, 推捉館奴, 徑自囚禁, 其不顧事體, 任情行私之罪, 大矣。 請命罷職。" 答曰: "不可以此, 至於罷職, 推考。"
地名: 成川 (平安道, 都護府)
年: 1606.0

○訓鍊都監砲手等投托宮家者。 臨海君家: 左司前哨李多勿孫、前司左哨池千男等, 本家奴子稱云; 右司中哨許還守ㆍ尹認ㆍ黃業、同右司左哨高德男、右敎師隊池應福等, 婢夫稱云; 前司左哨李今同ㆍ李成會, 時方赴北; 呂義虔、左敎師隊朴應福等投托, 已上十一名, 別無拒逆都監之事矣。 前司前哨梁火介、右司前哨金獸生、中司後哨朴景仁、左司中哨崔許弄、右司左哨朴正男、左司前哨金忠男、左司中哨朱興福等投托, 已上七名, 拒逆不現。 定遠君家: 中軍軍牢子朱彦祥、前司前哨崔千孫, 已上二名, 投入不廢; 哨役左司右哨裵麒守、李仁倫等, 戊戌三月, 因傳敎成川陪行, 仍投入不現左司右哨金景雲、右師隊權應福、左司中哨宋文祥、右司左哨安戊寅等投托, 已上六名, 拒逆不現。 順和君家: 左敎師隊金惠孫、左司前哨趙天祥, 已上二名投入, 不廢哨役。 後司中哨洪有謹、柳仁男等投入; 後司右哨朴大信、前司前哨曺大吉ㆍ車業同等, 囚禁受刑後, 仍逃亡云, 已上五名不現。 右司前哨李應男, 全昌尉家投入不現; 右司左哨咸金, 大君、房奴子, 收貢稱云, 乙未年以後不現。

○左副承旨崔濂以訓鍊都監言啓曰: "曾因傳敎, 出入宮家人等, 已爲書啓, 而慮或有踈漏之弊, 更爲申令各哨, 今方現出者, 又十五名。 書於別單, 各其名下懸錄, 其中尤甚者則依前傳敎, 施行之意敢啓。 前日單子中, 右敎師隊權應福云者, 實是左敎師隊朴應福, 而誤爲疊書, 改付標以啓。 且裵麒壽、李仁倫等, 本以定遠君家奴子, 戊戌年間, 成川下去時, 因傳敎率去, 而還京之後, 仍爲不現, 治罪還哨之意竝啓。" 傳曰: "允。"

○備忘記傳于政院曰: "閨門之內, 恩雖掩義; 朝廷之上, 義不容恩。 臨海君
              珒不循規矩, 多行非義, 私門打傷, 人民臧獲, 惟意所奪, 縱其悍奴, 隳突閭閻, 所在憑陵, 害及鷄豚, 小民其咨, 怨聲載路。 至如兩界官物, 毋得率畜, 祖宗法制, 至嚴且重。 成川妓女, 累年不還, 有司莫敢擧; 憲府不能論, 放縱若此, 國法日壞。 令中外, 奴婢等物被奪人, 皆許呈訴, 辨其眞僞, 各還其主, 成川妓女稱名人, 押還本鄕, 奴子之泛濫作弊, 令憲府一一摘發治罪, 以爲諸王子之戒。"
地名: 成川 (平安道, 都護府)
年: 1616.0

○丙辰八月初七日乙巳以平安監司書狀, 成川府使朴顔賢, 何病身死? 察啓事, 傳曰: "此致毒婢子, 拿致京獄, 嚴訊得情, 依律定罪。"
地名: 成川 (平安道, 都護府)
年: 1642.0

○癸丑/上引見大臣及備局堂上, 謂之曰: "頃者, 承旨洪茂績以在外人擬望事爲請, 故從之, 而新進之輩, 再三下諭之後, 方始上來, 盤桓數日, 旋卽下鄕, 君臣之分, 豈容如是? 且臺諫無備員之時, 爲守令者, 至過四十日而不得署經。 此輩如不欲仕, 則該曹何必擬望乎?" 領議政李聖求曰: "若施罰, 則適遂其下鄕之願, 而至於外任, 則求之如渴, 巧圖自便之狀, 有難掩也。" 副提學金堉曰: "經亂以後, 士大夫流落遐方, 生計甚艱, 雖承召命, 必備奴馬、贏糧而發, 勢必甚難。 侍從往來之時, 必有先文, 各邑若皆供饋, 則可以單騎得達矣。" 上不答。 左議政申景禛曰: "宮官差出之時, 則人皆故犯罷職, 誠極寒心。" 上曰: "罷職者竝擬。" 堉曰: "西民迫於飢餓, 奚暇治禮義, 而但念西方文敎久廢, 人不向學。 頃者成川儒生朴大德, 欲以書院之事陳疏, 而政院却之。 大德, 老人也。 頗知古事言: ‘祖宗朝命建書院於成川, 賜鶴嶺精舍之額, 壬辰以後, 廢爲丘墟。 今始重建, 以鄭逑、曺好益享祀。 二人皆以名儒爲府官, 故享之, 欲上達此意, 而不得。’ 云。 南方則書院固有弊矣, 西路則只有仁賢書院一處而已。 士子無講學之所, 不可無勸奬之道也。" 上曰: "勸奬儒士, 自有鄕校, 何必書院? 士子皆蔑視鄕校, 而爭趨書院, 實是弊風也。" 堉曰: "朴大德欲得四書三經, 置於書院。 雖捐所乘之馬, 必欲買之云矣。" 上曰: "令該曹給之。"
地名: 成川 (平安道, 都護府)
年: 1651.0

○安州人金忠一父、子、孫三人, 孝行卓異, 忠一之父彦秀, 丁卯變亂, 以將官死節, 一門之內, 四人忠孝俱全。 寧邊民李應男、校生吳淑獻、宣川訓導桂天老父ㆍ子ㆍ孫三世、嘉山兵營吏金有起、三登民李乙男、熙川校生金信哲、成川民金奉日兄弟、殷山民李承回ㆍ金呂哲、平壤進士洪僎及民朴繼用、三和校生安處智、良女楚香等, 孝行出天, 至誠事親, 斷指救病。 江西正兵金得麗, 不但孝行無愧古人, 國恤三年, 至誠服喪, 校生金碩珍年纔五歲, 父死服喪三年, 無異成人, 仁祖國恤, 亦服喪三年。 私奴金莫男、館軍金得招ㆍ金士男、平壤民金起廷等, 兄弟同居, 少無間言, 不置私財, 同其衣食, 寧邊人金成洛妻朴氏、平壤良女莫眞ㆍ金秀澤妻安氏、正兵李彦歷妻良女三春等, 孀居節行, 無愧古人。 平安監司抄啓以聞, 因禮曹覆啓, 旌閭賞職, 給復有差。
地名: 成川 (平安道, 都護府)
年: 1653.0

○丙寅/上引見大臣及備局諸臣, 特令領中樞府事李敬輿入侍。 上謂敬輿曰: "卿之箚辭, 切中當今上下之病, 不可泛然答之, 故召卿面諭矣。 所論無非至言, 而至於繼述祖宗仁厚之德云者, 尤善矣。" 對曰: "芻蕘之言, 聖人擇焉。 臣言雖淺, 若蒙採施, 則豈無少補乎?" 上曰: "柳慶昌除授邊邑, 果非體下之道, 江界府使改差。 且其爲人何如?" 對曰: "廉簡自守之人也。" 上又問曰: "任有後何如? "對曰: "其人有文章, 且有至行矣。" 上曰: "特爲擢用。" 又曰: "李應蓍、尹文擧竝敍用。" 上曰: "公ㆍ私賤、良民, 竝從母役何如?" 領議政鄭太和曰: "私賤旣從母役, 而公賤及良民則獨否, 其不均亦甚矣。" 上歷問諸臣, 皆以爲善。 副提學金益熙、大司憲金南重力言其便, 工曹判書元斗杓獨難之。 敬輿曰: "臣箚略言兵制矣。 束伍之無益於戰陣久矣。 兵務精, 不務多, 多而不精, 適足以自困也。 宜簡精兵十萬, 皆習火技, 其餘冗兵, 盡令減去, 則浮費自省, 豈不便乎?" 太和曰: "束伍則固無所用, 然以其不精, 而遽損其額, 亦不可也。" 守禦使李時昉曰: "各衙門軍官, 罷定軍役, 已有成命, 而但山城所屬者, 亦已滿千, 似難降定矣。" 太和曰: 軍官之稱, 至於千, 果極濫雜, 改以他號, 仍屬山城之役似好矣。" 上曰: "卿言是矣。" 上曰: "彼中人衣服無章, 卒伍之類, 亦着龍袍。 昭顯世子及予之往瀋也, 彼給蟒龍衣, 使着之。 今麟坪之往也, 亦然云, 蓋厚待之意也。" 麟坪大君
              㴭以使臣赴北京也, 彼以王弟優禮之, 引入殿內, 置酒與飮, 又與黑色蟒龍衣, 㴭卽於座上, 衣而謝之。 及其還也, 人多有言之者。 大司憲金南重聞而欲論之, 上聞有物議, 慮其未諳彼國之例, 乃於是日, 引前事而曉諭之, 臺臣知上意, 不敢發。 大司諫洪命夏啓曰: "今謝恩使赴北京之日, 譯官輩私相交易, 而以其物貨, 託稱內用, 極可驚駭。 請令攸司摘發科罪。" 上從之。 益熙進曰: "魯山墓在寧越, 往在祖宗朝遣邊官致祭, 今則久廢。 若擧舊典, 則其於消沴求雨, 不爲無助。" 上令該曹擧行。 承旨金佐明曰: "實錄洗草時, 有賜宴之命矣。 取考故事, 則洗草之前, 有賜宴政府之擧, 而承旨、中使皆押宴, 成廟
              《實錄》纂修後, 大提學洪貴達爲序文矣。" 上曰: "有施賞之典乎?" 佐明曰: "嘗聞古來流傳之語, 大提學與都廳、郞廳, 皆有陞秩之典, 先輩文集中有見出處矣。" 上曰: "賜宴之擧, 不可欠缺, 先行政府宴, 洗草則退行。" 上曰: "鄭命守親屬作弊者, 使平安監司摘發處置乎?" 太和曰: "曾已密通, 而陽德縣監張繼禹作弊最甚云矣。" 上曰: "令本道用極律。" 太和曰: "殷山府使當還降其號, 而成川地割屬殷山者, 亦當還之成川, 因命守所囑, 前後免賤奴婢, 竝皆還賤爲當。" 上從之。
地名: 成川 (平安道, 都護府)
年: 1664.0

○上御養心閤, 引見大臣及備局諸宰。 領相鄭太和曰: "近來天災時變, 無歲無之, 今此星變, 人心危懼, 將何所歸咎乎? 臣居相職最久, 而災異累見, 昨日玉堂之官, 單擧臣名而歸罪, 此言誠是。 臣亦自知, 請速罷斥。" 上曰: "其言未必是也。 且是相勉之意, 何必介懷也? 先朝舊臣, 獨有卿一人, 捨卿而誰任乎?" 左相洪命夏、右相許積, 亦相繼辭職, 上慰諭之。 太和曰: "接見群臣, 上意必欲聞善言, 而如臣者, 未有一言以補君德。 方今自上無游佃聲色之累, 而國勢如此者, 皆由臣等庸下, 不能擧職, 而亦由於聖上無奮發之志也。" 命夏曰: "近日公事遲滯, 群情皆以爲悶, 此亦上無奮發之志而然也。" 積曰: "當今聖德, 雖無過擧, 人君必仁明武而後, 可以有爲, 殿下非不足於仁也, 明武不足。 故當事不能果決, 宜有以奮發振作, 以圖治功也。" 命夏曰: "別軍職親自試射, 雖自先朝有之, 而此非人主所宜行也。" 太和曰: "《書》有無啓寵納侮之語, 此啓寵納侮之道也。" 積曰: "此言傳播於閭巷, 此輩每以寵待矜誇, 納侮之漸亦必由此也。" 命夏又曰: "王子、王孫, 或聞有以便服出入者, 此漸不可長也。" 上曰: "時或召見, 而便服出入之說, 則不然矣。" 命夏曰: "卽今大弊, 乃奢侈也, 奢侈之害, 鮮不至於亡國。" 積及太和仍極言奢侈之弊, 又曰: "上行下效, 必然之理, 此由於宮中之不能節儉也。" 命夏曰: "頃日新豊府院君遷葬時, 祭物過侈, 此亦啓小民之侈習也。 且目今朝廷, 無寅協之風, 而黨論日熾, 令出多門, 而臺閣寂寥, 如此等事, 非治世氣像也。" 積曰: "昨日求言, 有勸善懲惡之敎, 而近來勸懲, 或有失其宜者。 試以金元亮事言之, 元亮少時, 自處以學者, 及參靖社之勳, 忿其置於三等, 至於上疏, 自請削名勳籍, 人固疑其心術。 李适以副元帥, 在寧邊, 謀逆之說, 大播於朝紳之間, 元亮卽逆适之五寸姪, 轉囑於銓官, 請自爲寧邊判官, 譏察适之動靜, 意在同叛也。 其計不售。 及文晦、李祐等上變之後, 逮捕适之子旃, 元亮抵書於延平府院君
              李貴, 盛稱旃操行, 而以身證其不叛。 又陳疏伸救逆賊鄭邦悅, 此皆恐其黨與取服, 凶謀敗露故也。 及适叛書至, 元亮之名, 出於賊口, 就捕納供, 則仁祖洞燭其凶謀, 特命梟示。 而鞫廳啓請刑推, 受刑三次之後, 又命梟示。 而其情狀之尤可痛者, 适之腹心尹仁發, 使之爲僧, 僭送於适, 仍殺宗室蓮城都正之家奴, 披面抉眼, 以置路上, 稱以仁發爲賊所殺, 及适兵敗, 仁發被斬於李守一軍中然後, 始知殺他人稱仁發者, 出於元亮之凶計也。 其爲謀逆之狀, 如是明白, 而辛丑年間, 因元亮妻上言, 至令伸冤, 復其勳爵, 此豈不大有乖於懲惡之道乎? 元亮妻上言中, 以元亮與金自點有嫌怨, 不能伸冤爲言, 此則不然。 仁祖還都之後, 亂斬中冤死者, 許令伸冤, 而其時區別, 皆出於耆舊大臣及參鞫諸臣之議, 而元亮不在伸冤之中, 此亦可見公議之所在也。 自點其時位卑, 豈可以自點而不伸乎? 如元亮者, 不可不仍論以逆賊, 削其勳爵矣。" 命夏曰: "延平府院君
              李貴、完南府院君
              李厚源, 皆嘗稱冤, 而勳臣之議, 亦不一, 臣則不能詳知矣。" 太和曰: "仁祖時則不敢生意於伸冤矣。 且元亮參勳之後, 諸功臣惡其爲人, 待之甚薄, 故多發怨言, 至欲爲寧邊判官。 其情迹誠可疑矣, 伸冤之擧, 果不協公議, 而事係重大, 請議于原任大臣後處之。" 上許之。 積又曰: "故成川府使金琂, 在辛丑年間, 因其子上言, 亦蒙旌表之典, 臣竊以爲過矣。 琂在丙子之亂, 離成川任所, 避亂於陽德, 而遇賊被殺, 西土之人, 或曰琂多財貨, 故見殺於本國之盜, 或曰遇虜賊而死, 雖未可詳, 而謂之忠臣, 則不可也。 至謂罵賊不屈而死, 有此旌表之事, 此則大失其實狀, 而其時禮官, 亦甚朦朧矣。" 上曰: "苟有死國之心, 則豈往陽德地乎?" 太和曰: "其時設有死節之事, 必有道臣啓聞而後, 可行旌表, 至於二十年後, 因其子上言而爲之不可也。 戶曹判書洪重普, 其時監司命耉之子也, 亦以爲琂之死節, 曾未聞之。" 上曰: "初旣避地於他境, 而見殺於亂兵, 則不可論以忠節, 還收旌表之典可也。 且年歲旣久之後, 無本道褒啓, 而只憑其子上言, 遽請旌表, 事甚無據, 其時禮曺堂上推考。" 大司憲鄭知和, 以大臣箚斥緘默, 筵臣又以不論黃海監司吳挺垣爲非, 引避, 上令勿辭。 積曰: "咸陵君
              李澥致仕之請, 自上終不允許, 澥久不受祿, 食物題給, 亦甚苟簡。 待下之道, 當勵廉恥, 宜許其致仕, 使食奉朝(請)
                〔賀〕
              之祿似當。 且致仕者, 書之墓道, 自古以爲光榮, 上若特成其美, 豈非好事乎?" 上不答。 命夏請召宋時烈、宋浚吉, 上曰: "下諭則尋常矣。" 副提學李慶億啓: "大司諫李𥘼, 當此策勵之日, 召牌之下, 又爲稱病不進, 請遞差。" 上從之。
地名: 成川 (平安道, 都護府)
年: 1680.0

○丁未/憲府啓曰: "臣等伏見幼學柳楘呈狀, 則楘以推奴事, 往定州地, 其叛奴多聚徒黨, 要於中路, 持劍斫剌, 意其已死, 棄諸抗中而去。 幸賴他人救護, 僅得生還, 而劍痕遍身, 至今尙存。 厥子明郁爲復父讎, 跟捕叛奴, 欲爲告官處置, 而適値空官, 不忍憤心, 急於復讎, 沈殺江中, 則本官枚報監司, 推覈三年, 啓下刑曹, 刑曹以不告官擅殺之罪, 邊遠定配矣。 上年七月疏決時, 得蒙放釋, 則其時權宰等, 多受厚賂於叛奴之族屬, 欺罔天聽, 誣飾獻議, 擬於死律, 屢加酷刑, 經年囚係, 期於必殺云。 請令攸司, 取考前後文案, 急速稟決, 俾無抱冤之弊。 魚川察訪柳壽芳曾爲平安都事時, 有秩高邑宰, 爲其弟地, 陰嗾壽芳, 托以災傷, 罷黜隣邑守令。 壽芳曲從, 竟罷其人, 前所云云之人, 果擬其邑首望。 壽芳之媚悅權貴, 循私蔑公, 故罷善治守令之狀, 誠極可駭。 請罷職不敍。"
                【秩高邑宰卽許積之弟秩也。 秩爲成川府使時, 爲庶弟稜, 圖除其隣邑守令之代, 嗾壽芳, 而爲此事云。】
              不從。